## Zakon o priređivanju igara na sreću i nagradnih igara

### NN 83/2002 (16.7.2002.), Zakon o priređivanju igara na sreću i nagradnih igara

# HRVATSKI SABOR

1360

Na teme­lju članka 88. Ustava Republike
Hrvatske, donosim

## ODLUKU

### O PROGLAŠENJU ZAKONA O PRIREĐIVANJU IGARA NA SREĆU I NAGRADNIH IGARA

Proglašavam Zakon o priređiva­nju igara na
sreću i nagradnih igara, koji je donio Hrvatski sabor na sjednici 4. srp­nja
2002.

Broj:
01-081-02-2644/2
Zagreb, 8. srp­nja 2002.

Predsjednik
Republike Hrvatske
**Stjepan Mesić,** v. r.

## ZAKON

### O PRIREĐIVANJU IGARA NA SREĆU I NAGRADNIH IGARA

I. TEMELJNE
ODREDBE

Članak 1.

(1) Ovim se Zakonom uređuju sustav i
uvjeti priređivanja igara na sreću i nagradnih igara.

(2) Ovaj se Zakon ne odnosi na ugovore o
igrama na sreću koje međusobno sklapaju građani.

Članak 2.

(1) Igrom na sreću, u smislu ovoga Zakona,
smatra se igra u kojoj se sudionicima pruža mogućnost stjecanja dobitka u
novcu, stvarima ili pravima, pri čemu krajnji ishod igre ovisi o slučaju ili
nekom drugom neizvjesnom događaju.

(2) Nagradne igre, u smislu ovoga Zakona,
jesu igre koje se priređuju radi promidžbe svojih proizvoda i usluga pod
uvjetom da se za sudjelovanje u igri ne traži posebna uplata.

Članak 3.

(1)
Igre na sreću razvrstavaju se u četiri skupine:

1. Lutrijske igre:

– jednostavna i složena (klasna) lutrija,

– ekspres i instant lutrija,

– robno-novčana i robna lutrija,

– loto,

– bingo,

– tombola,

– keno,

– toto,

– dodatne igre na lotu i totu,

– druge slične igre na sreću s
izvlačenjem.

2. Igre u casinima:

– igre koje igrači igraju protiv casina
ili jedan protiv drugoga na stolovima za igru s kuglicama, kartama ili
kockicama u skladu s međunarodnim pravilima (roulette, boulle, black jack,
chemin de fer, punto banco, mini punto banco, carribien poker, trente quarante,
baccarat, craps i sl.)

3. Kladioničke igre:

– klađenje na rezultate pojedinačnih ili
skupnih sportskih natjecanja,

– klađenje na uspjeh plesnih, pjevačkih,
glazbenih i sličnih natjecanja,

– ostala klađenja.

4.
Igre na sreću na automatima:

– automatima za igre s višestrukim ulogom
i dobitkom (multiplayer) smatraju se mehanički, elektronički ili slični uređaji
na kojima igrači uplatom određenog iznosa (žetona, kovanica ili neposrednom
uplatom na blagajni, odnosno na automatu) imaju mogućnost pogotka dobitka.

(2) Opis pojedinih igara na sreću obvezni
je sastojak pravila iz članka 13. i 44. ovoga Zakona.

Članak 4.

Priređivanje igara na sreću na području
Republike Hrvatske pravo je Republike Hrvatske ako ovim Zakonom nije drukčije
određeno.

Članak 5.

(1) Neprofitne organizacije sa sjedištem
na području Repub­like Hrvatske mogu prigodno jednokratno priređivati igre na
sreću iz članka 26. stavka 1. ovoga Zakona.

(2) Igre na sreću mogu se priređivati
sukladno ovomu Zakonu, na temelju koncesije i odobrenja.

Članak 6.

Dobici u igrama na sreću mogu biti u
novcu, robi, u uslugama ili pravima.

Članak 7.

(1) Izdavanje srećaka jednostavne ili složene
(klasne) lutrije pravo je Republike Hrvatske koje se može prenijeti na priređivača
lutrijskih igara.

(2) Za isplatu dobitaka od igara na sreću
koje priređuje Hrvatska lutrija d.o.o. jamči Republika Hrvatska.

(3) Za isplatu dobitaka od ostalih igara
na sreću koje priređuju druga trgovačka društva na temelju dobivene koncesije
ili odobrenja, kao i priređivači prigodnih jednokratnih igara na sreću iz
članka 26. ovoga Zakona, jamče priređivači svojom cjelokupnom imovinom.

(4) Igre na sreću ne smiju se priređivati
u slobodnim zonama.

II. OPĆI UVJETI PRIREĐIVANJA IGARA
NA SREĆU

Članak 8.

(1) Pravo priređivanja svih igara na sreću
iz članka 3. ovoga Zakona Republika Hrvatska prenosi na Hrvatsku lutriju
d.o.o., čiji je osnivač.

(2) Djelatnost priređivanja igara na sreću
osim lutrijskih igara, mogu na temelju koncesije i odobrenja obavljati
trgovačka društva sa sjedištem u Republici Hrvatskoj.

(3) Odluka o broju koncesija koje se mogu
dati priređi­vačima igara na sreću u casinima, kladionicama i automat-klubovima
donosi Vlada Republike Hrvatske.

Članak
9.

(1)
Koncesije prema odredbi članka 8. stavka 2. ovoga Zakona daje Vlada Republike
Hrvatske ponuditelju koji je sudjelovao na javnom natječaju koji se objavljuje
u dnevnom tisku koji je dostupan na cijelom teritoriju Republike Hrvatske i
prevlada­vajućem dnevnom tisku područja (regije).

(2)
Sukladno odluci Vlade Republike Hrvatske o broju koncesija koje se mogu dati
priređivačima, natječaj za davanje koncesija raspisuje Ministarstvo financija
koje i provodi natječajni postupak.

(3)
Koncesija je neprenosiva, a potkoncesije su zabranjene.

(4)
Koncesija se može dati za razdoblje od najviše 10 godina za neprekidno
obavljanje djelatnosti tijekom godine i za sezonsko obavljanje djelatnosti u
casinima i automat-klubovima u nepre­kid­nom razdoblju od najmanje četiri do
najviše šest mjeseci u jednoj kalendarskoj godini.

(5)
Koncesija se na temelju zahtjeva koncesionara može produljiti odlukom Vlade
Republike Hrvatske za daljnjih pet godina uz prethodno mišljenje Ministarstva
financija.

(6)
Zahtjev iz stavka 5. ovoga članka koncesionar je dužan podnijeti Ministarstvu
financija najkasnije šest mjeseci prije isteka roka na koji je koncesija dana,
a o uvjetima produljene koncesije sklapa se ugovor kao dodatak ugovora o
koncesiji.

(7)
Ugovor o koncesiji može se otkazati, a otkazni rok je šest mjeseci.

(8)
Kada koncesionar otkazuje ugovor o koncesiji zbog gu­bit­ka u poslovanju
otkazni rok iznosi 60 dana.

(9)
Za davanje koncesije ponuditelj mora ispunjavati osim uvjeta propisanih ovim
Zakonom i posebne uvjete koje propisuje ministar financija.

(10)
Stručne poslove u svezi s pripremom za davanje koncesije i u svezi njezina
izvršavanja obavlja Ministarstvo financija.

Članak
10.

(1)
Vlada Republike Hrvatske odredit će Uredbom kriterije za utvrđivanje korisnika
i način raspodjele prihoda od igara na sreću za financiranje programa
organizacija koje:

–
promiču razvoj sporta,

–
pridonose borbi protiv droga i svih drugih oblika ovisnosti,

–
se bave socijalnom i humanitarnom djelatnošću,

–
se bave problemima i zadovoljavanjem potreba osoba s invaliditetom,

–
se bave tehničkom kulturom,

–
se bave kulturom,

– se bave izvaninstitucionalnom naobrazbom
i odgojem, djece i mladih,

– pridonose razvoju civilnog društva.

(2) Za financiranje programa iz stavka 1.
ovoga članka izdvaja se:

1. 50% godišnje naknade za priređivanje
igara na sreću u casinima (članak 38.),

2. 50% godišnje naknade od kladioničkih
igara (članak 49.),

3. 50% godišnje naknade od priređivanja
igara na sreću na automatima u automat-klubovima (članak 56.),

4. 50% ostvarene dobiti od lutrijskih
igara na sreću.

III. LUTRIJSKE IGRE NA SREĆU

**1. Hrvatska lutrija**

Članak 11.

(1) Hrvatska lutrija d.o.o. dužna je u
roku od tri mjeseca od stupanja na snagu ovoga Zakona utvrditi prijedlog plana
razvitka za trogodišnje razdoblje i podnijeti ga Vladi Republike Hrvatske.

(2) Plan iz stavka 1. ovoga članka donosi
Vlada Republike Hrvatske, uz prethodno mišljenje Ministarstva financija.

(3) Hrvatska lutrija d.o.o. može se
privatizirati na temelju posebnog zakona.

Članak 12.

(1) Hrvatska lutrija d.o.o. obvezna je do
kraja godine utvrditi prijedlog godišnjeg plana poslovanja za sljedeću godinu.

(2) Plan iz stavka 1. ovoga članka donosi
Vlada Republike Hrvatske, uz prethodno mišljenje Ministarstva financija.

a) Pravila lutrijskih igara

Članak 13.

(1) Uvjeti za priređivanje pojedine
lutrijske igre na sreću propisuju se pravilima koja za svaku vrstu igre donosi
priređivač, a primjenjuju se nakon dobivene suglasnosti Ministarstva financija.

(2) Pravila bez suglasnosti suprotna ovome
Zakonu ništava su.

Članak 14.

(1) Sudionik u lutrijskoj igri na sreću
jest osoba koja ispunjava uvjete za sudjelovanje u pojedinoj igri na sreću
(kolu ili seriji), sukladno pravilima pojedine igre na sreću.

(2) Sudionikom u lutrijskim igrama u
kojima se sudjelovanje u igri dokazuje posjedovanjem potvrde o uplati, smatra
se imatelj takve potvrde ako su podaci na potvrdi o uplati istovjetni
snimljenima kod priređivača na neizbrisivi medij za pohranu podataka. Sudionik
u jednostavnim, složenim, instant i ekspres lutrijama je imatelj nesporne, neoštećene
srećke izdane od priređivača.

Članak 15.

Priređivači lutrijskih igara na sreću mogu
prodavati srećke i primati uplate samo za one lutrijske igre na sreću za koje
imaju koncesiju, odnosno odobrenje za priređivanje.

Članak 16.

Pravila igre za priređivanje lutrijskih
igara na sreću obvezno moraju sadržavati:

1. naziv i sjedište priređivača,

2. naziv tijela priređivača koje je
donijelo odluku o prire­đi­va­nju igre, datum i broj zaključka,

3. naziv, opis i vrijeme trajanja igre na
sreću,

4. uvjete za sudjelovanje u igri,

5. mjesto na kojem se igra priređuje,
odnosno područje na kojem se prodaju srećke,

6. pojedinačnu cijenu srećke (kombinacije)
i krajnji rok uplate za sudjelovanje u igri,

7. količinu i novčanu vrijednost emisije
srećaka,

8. način utvrđivanja visine fonda i vrste
dobitaka,

9. opis srećke, uplatnog listića ili
potvrde o uplati,

10. način, postupak i nadzor izvlačenja,
odnosno utvrđivanja dobitka,

11. način objavljivanja fonda dobitaka,
pojedine vrijednosti dobitaka i rezultata igre,

12. način i rok isplate novčanih dobitaka,
odnosno ostvarivanja dobitaka druge vrste,

13. način upoznavanja sudionika u igri s
pravilima igre,

14. postupak u slučaju otkazivanja
izvlačenja.

Članak 17.

Pravila lutrijske igre ne mogu se
mijenjati nakon početka prodaje srećaka igre na sreću određenog kola ili
serije.

Članak 18.

Priređivač lutrijskih igara obvezan je
pravila igre na sreću javno objaviti u dnevnom tisku i u tjednom glasilu priređivača
prije početka prodaje srećaka određenog kola ili serije, a osobama
zainteresiranima za sudjelovanje u igri omogućiti da se na prodajnim mjestima
upoznaju s pravilima igre.

b) Izvlačenje dobitaka

Članak 19.

(1) U lutrijskim igrama u kojima se
dobitne kombinacije utvrđuju izvlačenjem, izvlačenje se mora obavljati pred
najmanje tročlanim povjerenstvom koje imenuje priređivač.

(2) Izvlačenje dobitaka mora biti javno, u
nazočnosti ovlaš­tenog službenika Ministarstva financija i javnog bilježnika.

(3)
Prije početka izvlačenja priređivač mora utvrditi i objaviti ukupnu uplatu i
broj prodanih srećaka, a neprodane srećke za­pe­čatiti pred povjerenstvom i
osobama iz stavka 2. ovoga članka.

Članak
20.

(1)
Ministarstvo financija može iz opravdanih razloga, na zahtjev priređivača,
odobriti promjenu mjesta izvlačenja dobitka ili dana izvlačenja, ali najdulje
za trideset dana.

(2)
Promjenu mjesta ili odgodu dana izvlačenja dobitka priređivač mora objaviti na
isti način na koji su objavljena pravila o priređivanju igre na sreću.

(3)
Ako se prema stavcima 1. i 2. ovoga članka odgodi dan izvlačenja dobitaka,
priređivač može nastaviti prodavati srećke do dana određenoga za izvlačenje.

(4) Priređivač lutrijske igre može priređivanje
igre na sreću, kola ili serije pojedine igre za koju je počeo prodavati srećke,
otkazati samo uz suglasnost Ministarstva financija i pod uvjetom da vrati
uplaćeni novac od prodaje srećaka igračima.

Članak 21.

(1) O tijeku izvlačenja vodi se zapisnik,
a potpisuju ga na­zoč­ni članovi povjerenstva, ovlašteni službenik Ministarstva
fi­nan­cija i javni bilježnik iz članka 19. ovoga Zakona, a mora sadržavati:
mjesto, vrijeme i način izvlačenja dobitaka, broj prodanih srećaka, a kod
jednostavne i složene lutrije i broj neprodanih srećaka odnosno ukupnu uplatu u
tom kolu ili seriji, izvučene dobitne kombinacije te možebitne primjedbe sudionika
u igri.

(2) Zapisnik o tijeku izvlačenja priređivač
dostavlja Ministarstvu financija najkasnije u roku od sedam dana od dana objave
izvlačenja.

Članak 22.

Izvješće o rezultatima izvlačenja ili o
utvrđivanju dobitaka priređivač mora javno objaviti u dnevnom tisku i na
prodajnim mjestima srećaka najkasnije u roku od sedam dana od dana izvlačenja.

c) Fond
dobitaka i isplata

Članak 23.

(1) Fond dobitaka u lutrijskim igrama na
sreću iznosi najmanje 50% od osnovice koju kod svih oblika lutrija čini ukupna
vrijednost emisije srećaka, a kod tombole, lota, tota, binga, kena i drugih
igara ukupna vrijednost primljenih uplata za pojedinu igru, umanjena za obvezu
poreza na dodanu vrijednost.

(2) Iznos fonda dobitaka u pojedinoj igri
na sreću iz stavka 1. ovoga članka po pojedinom kolu ili seriji igre na sreću
mora biti objavljen prije izvlačenja dobitaka.

(3) Fond dobitaka iz stavka 1. ovoga
članka vraća se kao dobitak igračima.

Članak 24.

(1) Isplata novčanog dobitka, odnosno
preuzimanje robnih ili drugih dobitaka u lutrijskim igrama na sreću, obavlja se
u roku određenom pravilima igre na sreću, koji ne može biti kraći od 15 niti
dulji od 60 dana nakon objavljivanja konačnog izvješća o rezultatu igre.

(2) Nakon isteka roka iz stavka 1. ovoga
članka povjerenstvo utvrđuje koji dobici u tom kolu ili seriji nisu bili
isplaćeni, odnos­no preuzeti, koja je njihova vrijednost, te o tome sastavlja
zapis­nik.

(3) Ako dobitnik u lutrijskim igrama na
sreću ne zatraži od priređivača isplatu dobitka u roku od 60 dana od dana objavljivanja
izvješća o rezultatima pojedine igre (kola, serije i sl.), iznos toga dobitka
prenosi se u sljedeće kolo, seriju ili se koristi za dobitke u drugim igrama.

(4) Zapisnik iz stavka 2. ovoga članka
priređivač dostavlja Ministarstvu financija najkasnije u roku od sedam dana
nakon isteka roka za isplatu, odnosno izdavanje dobitaka.

**2. Prigodno jednokratno priređivanje
lutrijskih igara**

Članak 25.

Neprofitne pravne osobe sa sjedištem na
području Republike Hrvatske mogu priređivati lutrijske igre na sreću iz članka
26. ovoga Zakona radi prikupljanja sredstava za obavljanje svoje djelatnosti.

Članak 26.

(1) Priređivač iz članka 25. ovoga Zakona
može samostalno prirediti prigodno jednokratno, jedanput godišnje u jednom
izvla­čenju, jednu od sljedećih lutrijskih igara na sreću: tombolu i
jednostavnu lutriju.

(2)
Igre iz stavka 1. ovoga članka mogu se priređivati isklju­čivo na temelju
posebnog odobrenja Ministarstva financija, uz uvjet da se srećke za te igre
mogu prodavati najdulje 30 dana.

Članak
27.

Priređivač
iz članka 25. ovoga Zakona koji organizira sport­ska natjecanja smije u
prostorima stadiona ili dvorane, u kojima se natjecanja održavaju, prigodno
jednom godišnje prirediti kla­đe­nja u svezi s tim natjecanjima.

Članak
28.

Zahtjevu
za izdavanje odobrenja priređivač iz članka 25. ovoga Zakona mora priložiti
izvadak iz općeg akta iz kojega je vidljiva djelatnost priređivača, odluku ovlaštenog
tijela priređi­vača o priređivanju igre na sreću s navođenjem odgovorne osobe,
pravila lutrijske igre na sreću, te financijski izračun iz kojeg je vidljivo
koliko se najmanje srećaka mora prodati da bi se osigurala isplata dobitaka i
plaćanje proračunskih prihoda.

Članak
29.

(1)
Prilikom odlučivanja o zahtjevu za prigodno jednokratno pr­ire­đivanje jedne od
lutrijskih igara na sreću iz članka 26. stavka 1. ovoga Zakona, Ministarstvo
financija osobito uzima u obzir:

1.
svrhu priređivanja igre,

2.
ukupnu vrijednost izdanih srećaka,

3.
ukupnu vrijednost dobitaka,

4.
cijenu pojedinačne srećke,

5.
sredstva kojima priređivač osigurava isplatu dobitaka i

6.
usklađenost pravila igre s odredbama ovoga Zakona.

(2)
Ukupna vrijednost izdanih srećki kod pojedine igre na sreću ne smije prijeći
300.000,00 kuna. Cijena pojedine srećke ne smije biti veća od vrijednosti
najmanjeg dobitka.

Članak
30.

(1)
Od prihoda ostvarenog prodajom srećaka priređivač mora u korist državnog
proračuna platiti naknadu u iznosu 5% od osnovice za obračun, koju čini zbroj
ukupnih uplata za sudjelovanje u pojedinoj jednokratno prigodno priređenoj
lutrijskoj igri.

(2)
Obveza plaćanja naknade iz stavka 1. ovoga članka dospijeva u roku od sedam
dana od dana objave izvlačenja dobitaka, o čemu se u istom roku mora
Ministarstvu financija dostaviti izvješće o konačnom obračunu s dokazom o
uplati.

IV. IGRE U CASINIMA

Članak 31.

(1) Igre na sreću iz članka 3. stavka 1.
točke 2. ovoga Zakona mogu se priređivati samo u casinima i u opsegu kako je to
određeno Zakonom i ugovorom o koncesiji.

(2) U casinima se mogu priređivati i igre
na sreću iz članka 3. stavak 1. točka 4. ovoga Zakona.

(3) Koncesionar igara na sreću u casinima
može igre na sreću na automatima priređivati u casinima i automat-klubovima na
temelju odobrenja Ministarstva financija danog na zahtjev koncesionara i
sklopljenog ugovora sukladno odobrenju.

1. Koncesije za igre u casinima

Članak 32.

(1) Na temelju dane koncesije zaključuje
se ugovor o koncesiji za svaki casino posebno.

(2) Priređivanje igara na sreću u casinima
sezonski se može obavljati najdulje šest mjeseci i to u najviše dva casina.

(3) Koncesionar je dužan bez odgode
obavijestiti Ministarstvo financija o promjeni svakog podatka ili okolnosti, a
posebno koji se tiču:

1. članova uprave i nadzornog odbora
koncesionara,

2. drugih osoba ovlaštenih za zastupanje i
vođenje poslova koncesionara,

3. drugih okolnosti bitnih za poslovanje i
rad koncesionara,

4. identiteta osoba koje sudjeluju u
temeljnoj glavnici dru­štva.

(4) Koncesionar je dužan do kraja godine
donijeti godišnji plan poslovanja za godinu, na koji Ministarstvo financija
daje prethodnu suglasnost.

Članak 33.

(1) Koncesionar
mora za vrijeme trajanja koncesije imati u registru Trgovačkog suda upisan
temeljni kapital u vrijednosti naj­manje 4.000.000,00 kuna. Ako društvo ima
pravo na priređi­vanje neke druge igre na sreću iz članka 3. ovoga Zakona, mora
imati upisan propisani temeljni kapital i za drugu igru na sreću koju priređuje.

(2) Radi
osiguranja isplate dobitaka igračima i podmirenja obveza, koncesionar, osim
Hrvatske lutrije d.o.o., mora neprekidno, u razdoblju za koje je koncesija dana
te 30 dana nakon isteka koncesije, u banci sa sjedištem u Republici Hrvatskoj
za svaki casino imati jamstveni polog u iznosu najmanje 30% vrijednosti
temeljnoga kapitala iz stavka 1. ovoga članka. Jamstveni polog može se
osigurati i jamstvom banke.

(3) Priređivač
igara na sreću mora dnevno u blagajni casina imati pohranjen riziko-polog u
iznosu najmanje 150.000,00 kuna i 50.000 eura za broj stolova propisan člankom
40. stavkom 1. ovoga Zakona. Za svakih sljedećih pet stolova priređivač mora
imati pohranjen riziko-polog u iznosu 50.000,00 kuna ili protuvrijednost eura.

Članak 34.

(1) Uz prijavu
na natječaj za davanje koncesije za prire­đivanje igara na sreću u casinima
obvezno se prilaže sljedeće:

1. podaci o
nazivu tvrtke i sjedištu društva,

2. izvadak o
djelatnosti društva upisanoj u sudski registar,

3. osnivački akt
društva,

4. poslovni plan
društva za trogodišnje razdoblje,

5. dokazi o
vlasništvu ili pravu korištenja te o veličini prostora u kojem će se priređivati
igre na sreću, s tlocrtom,

6. pravila za
svaku vrstu igre koja će se priređivati, uvjeti za sudjelovanje u igri, visina
uloga u igri, cijena žetona ili kreditnog poena u igri na automatima, s opisom
načina evidentiranja u total-registru automata, te krajnji rok naplate za
sudjelovanje u igri,

7. podaci o
osobama koje će izravno voditi poslove te dokazi o njihovu stručnom obrazovanju
i osposobljenosti za obavljanje poslova u casinu,

8. pravilnik o provođenju unutarnjeg
nadzora,

9. dokazi o osiguranom temeljnom kapitalu,

10. navođenje vrste i opsega igara,

11. unutarnji akti za rad,

12. podaci o vrsti i broju naprava za igre
i igraćih pomagala, s podrobnim podacima za njihovu identifikaciju,

13. dokaz da se protiv ovlaštenih osoba ne
vodi kazneni postupak.

(2) Priređivač kome su dani koncesija ili
odobrenje mora dokaze iz stavka 1. točke 5. ovoga članka za prvo otvaranje
casina pružiti najkasnije u roku 45 dana od dana donošenja odluke o dodjeli
koncesije, odnosno 45 dana prije otvaranja sljedećeg casina.

Članak 35.

(1) Ministarstvo financija može
koncesionaru odobriti preseljenje casina na novu lokaciju. Uz dokaz o
ispunjavanju uvjeta iz članka 40., 41. i 42. Zakona, zahtjev mora sadržavati:

– posebno obrazloženje opravdanosti
preseljenja,

– trogodišnji plan poslovanja,

– dokaz o vlasništvu ili pravu korištenja
prostora u koji se traži preseljenje.

(2) Koncesionar je dužan na novoj lokaciji
započeti rad u roku od dva mjeseca od dana dobivenog odobrenja za preseljenje.

Članak 36.

(1) Ugovor o koncesiji obvezno sadržava
odredbe:

1. o tvrtki i sjedištu društva,

2. o mjestu i adresi poslovnog prostora u
kojem se priređuju igre na sreću,

3. o vrsti i opsegu igara na sreću koje se
smiju priređivati u casinu,

4. o datumu početka priređivanja igara na
sreću,

5. o trajanju koncesije ili odobrenja,

6. o visini naknade i načinu plaćanja,

7. o izvođenju nadzora, te

8. o pravima i obvezama ugovornih strana.

(2) Bilo koja promjena sadržaja ugovora iz
stavka 1. ovoga članka uređuje se posebnim ugovorom koji je dodatak ugovoru o
koncesiji.

(3) Društvo može priređivati samo onu
vrstu igara na sreću i u onolikom opsegu kako je to utvrđeno ugovorom o
koncesiji.

(4) Ako se u casinu priređuju igre na
sreću na automatima za igre na sreću, podaci o broju i vrsti automata sadržaj
su ugovora iz članka 31. stavka 3. ovoga Zakona.

2. Oduzimanje
koncesije

Članak 37.

(1) Vlada Republike Hrvatske, na prijedlog
Ministarstva financija, može donijeti odluku da se trgovačkom društvu oduzme
koncesija ako se utvrdi:

1. da je koncesija dana na temelju
neistinitih podataka,

2. da koncesionar nije počeo raditi u roku
utvrđenom kao početak poslovanja,

3. da koncesionar više ne ispunjava propisane
tehničke uvjete,

4. da koncesionar krši pravila igara na
sreću,

5. da koncesionar u propisanim rokovima ne
podmiruje svoje obveze utvrđene ovim Zakonom,

6. da koncesionar ne dopušta ili na drugi
način onemogućuje provedbu nadzora propisanog ovim Zakonom,

7. da koncesionar lažno prikazuje
ostvareni promet,

8. da koncesionar posuđuje novac igračima,

9. da koncesionar krši odredbe bilo kojeg
ugovora o koncesiji,

10. da je koncesionar prestao ispunjavati
bilo koji od uvjeta na temelju kojih mu je koncesija dana,

11. da je koncesionar prekinuo priređivanje
igara na sreću bez odobrenja Ministarstva financija.

(2) Donošenjem odluke iz stavka 1. ovoga
članka svi ugovori o koncesiji smatraju se raskinutim. Sva prava stečena
odlukom o dodjeli koncesije prestaju važiti donošenjem odluke Vlade Repub­like
Hrvatske o njezinom oduzimanju.

3. Naknade

Članak 38.

(1) Za priređivanje igara na sreću u
casinima plaća se koncesijska naknada.

(2) Naknada za priređivanje igara na sreću
u casinima obračunava se mjesečno od prihoda igara na sreću za svaku igru
posebno, a osnovica za obračun koncesijske naknade predstavlja zbroj dnevnih
obračuna za pojedinu vrstu igre (kumulativno). Koncesionar podnosi mjesečno
izvješće po vrstama igre. Mje­sečni obračun je konačan.

(3)
Dnevni obračun po pojedinom stolu za igru na sreću vrši se na način da se završno
stanje vrijednosti žetona na stolu uveća za svotu novca zamijenjenog za žetone
na stolu, koji se sprema u posebne kutije (drop), i iznosa visine kredita, te
umanji za dopunu u žetonima (dotaciju) za vrijeme rada stola i vrijednost
početnog stanja žetona na stolu (završno stanje + drop + krediti – dotacije -
početno stanje = dnevni obračun stola). Zbroj dnevnih obračuna svih istovrsnih
stolova i svih aparata predstavlja dnevni obračun za pojedinu vrstu igre.

(4)
Dnevni obračun pojedinog automata za igre na sreću utvrđuje se tako da se iznos
svih uplata umanji za iznos isplaćenih dobitaka igračima, a razlika predstavlja
dnevni obračun za pojedini automat za igre na sreću. Zbroj dnevnih obračuna
svih istovrsnih stolova i svih automata predstavlja dnevni obračun za pojedinu
vrstu igre.

(5)
U osnovicu za obračun koncesijske naknade ne ulazi vrijednost ulaznica,
napojnica i promidžbenih žetona koje izdaje casino uz odobrenje Ministarstva
financija. Vrijednost promidž­benog žetona ne može biti viša od vrijednosti
najnižeg iznosa žetona propisanog pravilima igre casina.

(6)
Ulaznica iz stavka 5. ovoga članka smatra se računom koji se ne može zamijeniti
na stolovima za vrijednosne žetone, niti za novac u casinu.

(7)
Koncesijska naknada za priređivanje igara u casinima iznosi 15% od osnovice za
obračun naknade iz stavka 2. ovoga članka.

(8) Naknada za priređivanje igara na sreću
u casinu dospije­va petnaestog dana kalendarskog mjeseca za prethodni mjesec.

(9) Naknada za priređivanje igara na sreću
u casinu prihod je državnog proračuna.

Članak 39.

(1) Koncesionar mora na propisanim
obrascima voditi podat­ke o dnevnim osnovicama naknade i prometa po svakom
pojedinom stolu za igre na sreću i automatu, na temelju kojih obraču­na­va i
plaća naknadu. Podatke iz evidencije s konačnim mjesečnim obračunom i presliku
dokaza o uplati naknade dostavlja Ministarstvu financija do dvadesetoga dana u
tekućem mjesecu za protekli mjesec.

(2) Koncesionar na propisanim obrascima
vodi dnevnu evidenciju o napojnicama nakon zatvaranja stolova, te svu ostalu
evi­denciju, na temelju koje vrši dnevni obračun stolova i automata.

(3) Sadržaj obrazaca iz stavka 1. i 2.
ovoga članka, te način i oblik dostavljanja podataka prema odredbama ovoga
članka propisuje ministar financija.

4. Tehnički uvjeti

Članak 40.

(1) Casino mora biti uređen tako da
prostori za igru, kao i prostori za goste i osoblje casina vezani za igru budu
prostorna cjelina ukupne površine najmanje 400 m2,  odnosno, 300m2
za casina u kojima se sezonski priređuju igre na sreću. Casino ne može imati
manje od sedam stolova za igre s kuglicama, kockama ili kartama.

(2)
Ostale prostorne i tehničke uvjete koje casino mora ispunjavati propisat će
ministar financija posebnim pravilnikom, uz suglasnost Ministarstva unutarnjih
poslova.

(3)
Priređivači igara na sreću u casinima i automat-klubovima unutarnjim aktom
propisuju radno vrijeme.

Članak
41.

(1)
U casinu mora biti blagajna te odvojen i zaštićen prostor za čuvanje novca i
drugih vrijednosti.

(2)
Uplate i isplate kod igara na sreću određuju se u domaćoj valuti i u stranoj
valuti. Prilikom isplate dobitka na blagajni casina za iznose veće od
100.000,00 kuna koncesionar mora izdati račun.

(3)
Casino mora imati prostor za pružanje ugostiteljskih usluga u kojem se poslužuju
pića i napici (caffe bar i sl.), a može imati i ugostiteljski objekt u kojem se
pripremaju i poslužuju jela (restoran i sl.), te mjenjačnicu.

Članak
42.

(1)
Koncesionar mora osigurati neprekidni audio-video nadzor u casinu. Ugradnju
audio-video nadzora može izvesti isklju­čivo trgovačko društvo koje ima ovlaštenje
sukladno Zakonu o zaštiti osoba i imovine, i to prema projektnoj dokumentaciji.
Ne­prekidni audio-video nadzor u casinu mora obuhvaćati:

–
ulaz i izlaz u igračnicu,

–
glavni uređaj i displej za odabir brojeva ili loptica u igrama keno i bingo,

–
sve prostorije u kojima se žetoni mogu kupiti ili isplatiti (blagajna i
mjenjačnica),

–
igre uživo: ruke svih igrača i djelitelja, spremnike za odlaganje žetona,
cjelokupni stol kako bi se u kadar mogli obuhvatiti pojedini prikazi igrača i
djelitelja, uključujući i pogled sprijeda na mjesto odvijanja igre u svrhu
jasnog motrenja rezultata svake igre,

– stolove za rulet, kako bi se mogli
motriti ulozi igrača, sami igrači te rezultat svake igre. Kadar mora obuhvatiti
i spremnik za odlaganje žetona, drop kutiju, kutiju za napojnice, kao i
postupak provođenja dotacije i kredita na stolu,

– igranje na sreću na elektronskim
automatima za igre na sreću,

– postupak obračuna koji se provodi na
stolovima ili u prostoriji za obračun,

– kretanje gotovine, žetona, drop kutija,
kutija za napojnice, kutija za držanje žetona i posuda za drop unutar igračnice
te svih prostorija kroz koje prolaze neprebrojani žetoni, gotovina i financijski
instrumenti koji zamjenjuju gotovinu.

(2) Kamere i monitori za videonadzor
moraju biti u boji, te se na snimkama mora u svakom trenutku vidjeti datum i
sat snimanja. Snimljenu dokumentaciju koncesionar mora čuvati 15 dana, odnosno
u slučaju spora do okončanja spora. Podaci iz navedenih evidencija poslovna su
tajna pa ih koncesionar smije priopćavati drugim osobama samo u skladu s
posebnim zakonom.

(3) Pristup kontrolnoj sobi u kojoj se
nalazi oprema za neprekidni audio-video nadzor casina (videomonitori,
videorekorderi, štampači za ispis slike s videa, videokasete, CD-diskovi,
CD-snimači ili računalni sustavi za izravan digitalni zapis slike i tona na
čvrsti disk) mora biti strogo čuvan, a u nju mogu po potrebi ulaziti samo ovlašteni
djelatnici osiguranja, sukladno aktu o unutrašnjoj kontroli.

(4) Koncesionar mora nadzirati igrače i
posjetitelje kako bi se igra mogla odvijati u skladu s odredbama ovoga Zakona.

(5) Koncesionar mora osigurati tjelesnu zaštitu
igračima i posjetiteljima, sukladno odredbama Zakona o zaštiti osoba i imovine.

Članak 43.

Igračima koji u tijeku igre na sreću prekrše
pravila igre, koncesionar može zabraniti daljnje sudjelovanje u igrama.

5. Pravila igara na sreću u casinima

Članak 44.

(1) Za svaku vrstu igara na sreću u casinu
donose se pravila koja moraju biti u suglasnosti s dobrim poslovnim običajima i
međunarodnim pravilima.

(2)
Pravila igara na sreću za svaku vrstu igre donosi koncesionar, a primjenjuju se
nakon odobrenja Ministarstva financija.

(3)
Pravila igara na sreću moraju biti sastavljena na hrvat­skom jeziku i
latiničnom pismu te prevedena na najmanje dva svjetska jezika, a igračima
uvijek moraju biti dostupna.

(4)
Pravila igre ne mogu se mijenjati u tijeku trajanja igre na sreću koju su
igrači započeli nakon uplate iznosa za sudjelovanje u jednoj igri na sreću, te
se do svršetka igra odvija po istim pravilima.

Članak 45.

(1) Posjet i sudjelovanje u igri u casinu
dopušten je samo punoljetnim osobama koje su dokazale svoj identitet. Osobe u
uniformi mogu ulaziti u casino samo radi obavljanja službe.

(2) Posjet i sudjelovanje u igrama na
sreću u casinu može se privremeno zabraniti ili ograničiti osobi za koju uprava
casina osnovano prosudi da nema dostatne novčane mogućnosti za sudjelovanje u
igrama na sreću.

(3) U casino nije dopušteno unošenje
tehničkih pomagala prikladnih za pribavljanje prednosti u igri.

6. Posebne odredbe za zaposlene u casinu

Članak 46.

(1) Zaposleni u casinu koji neposredno
sudjeluju u priređi­vanju igara na sreću moraju imati potvrdu (licenciju) o
stručnoj osposobljenosti za rad u casinu. Način i uvjete za dobivanje potvrde o
stručnoj osposobljenosti propisat će ministar financija.

(2) Zaposlenicima koncesionara, odnosno
priređivača igara na sreću u casinu zabranjeno je stjecati dionice ili udjele
trgo­vačkog društva koje je dobilo koncesiju, odnosno koje priređuje igre na
sreću.

(3) Zaposlenici casina ne smiju biti
igrači u casinu u kojem su zaposleni.

(4) Zaposlenici casina moraju kao poslovnu
tajnu čuvati podatke o igračima do kojih su došli pri obavljanju svoga posla.

(5) Zaposlenima u casinu zabranjeno je od
igrača uzimati proviziju, poklone ili usluge bilo koje vrste, a nije im dopušteno
niti novčano pomagati igrače. Ipak je dopušteno da igrači daju napojnicu
(doprinose) za osoblje casina, a koja se stavlja u posebne spremnike predviđene
za tu svrhu. S napojnicama se postupa u cijelosti sukladno Pravilniku koji
donosi priređivač, a koji se prilaže uz prijavu na natječaj za dodjelu
koncesije.

(6) Od podjele napojnice izuzeti su
članovi uprave društva i vodeći namještenici s posebnim ugovorima.

V. KLADIONIČKE IGRE

Članak 47.

(1) Uz prijavu na natječaj za dobivanje
koncesije za prire­đivanje klađenja obvezno se prilaže sljedeće:

1. podaci o nazivu tvrtke i sjedištu društva,

2.
izvadak o djelatnosti društva upisanoj u sudski registar,

3. osnivački akt društva,

4. poslovni plan društva za trogodišnje
razdoblje,

5. dokaz o vlasništvu ili pravu korištenja
prostora u kojem se nalazi sjedište kladionice,

6. opća pravila klađenja,

7. dokazi o osiguranom temeljnom kapitalu,

8. unutarnji akti za rad,

9. dokaz da nije izrečena mjera zabrane
obavljanja djelatnosti za trgovačko društvo i odgovornu osobu.

(2)
Na području Republike Hrvatske zabranjuje se priređi­vanje klađenja:

1.
koja su u suprotnosti sa zakonskim propisima i općim moralnim načelima,

2.
koja se odnose na rezultate izbora za predsjednika Repub­like Hrvatske,
zastupnika u Hrvatski sabor i članove predstav­ničkih tijela jedinica lokalne i
područne (regionalne) samouprave,

3.
priređivaču klađenja čiji je vlasnik ili dioničar ujedno i član, vlasnik ili
dioničar nekoga sportskog kluba na događaje u vrsti sporta i rangu natjecanja
kojemu pripada klub u kojemu je priređivač klađenja istovremeno vlasnik ili
dioničar.

(3) Odredbe članka 36. i 45. ovoga Zakona
odgovarajuće se primjenjuju na trgovačka društva koja priređuju kladioničke
igre.

1. Oduzimanje koncesije

Članak 48.

Koncesija za priređivanje klađenja može
biti oduzeta i prije isteka roka za koji je dana ako se utvrdi:

1. da priređivač u propisanim rokovima ne
podmiruje svoje obveze utvrđene zakonom, drugim propisom i ugovorom o
koncesiji,

2. da priređivač krši pravila igara na
sreću,

3. da je priređivač počeo primati uplate
za klađenje na uplatnom mjestu za koje nema odobrenje Ministarstva financija,

4. da priređivač ne dopušta ili na drugi
način onemogućuje provedbu nadzora propisanog ovim Zakonom,

5. da priređivač lažno prikazuje ostvareni
promet,

6. da je koncesionar prestao ispunjavati
bilo koji od uvjeta na temelju kojih mu je koncesija dana.

2. Naknada

Članak 49.

(1) Koncesionar je dužan plaćati mjesečnu
naknadu u iznosu od 5% od osnovice koju čini ukupni iznos uplate i to u korist
državnog proračuna zaključno petnaestoga radnog dana tekućeg mjeseca za
prethodni mjesec.

(2) Mjesečnu evidenciju s konačnim
obračunom rezultata poslovanja i dokazom o uplati mjesečne naknade za priređivanje
klađenja koncesionar je dužan dostaviti Ministarstvu financija do dvadesetoga
dana tekućeg mjeseca za prethodni mjesec.

3. Nadzor uplata i isplata klađenja

Članak 50.

(1) Priređivač je dužan osigurati pohranu
primljenih kladioničkih uplata i isplata na način da uspostavi sustav nadzora
(ON-LINE nadzor) koji mora biti povezan u informacijski sustav Ministarstva
financija na način da se osigura neprekidan i neposredan nadzor.

(2) ON-LINE nadzor mora vjerodostojno
pratiti, bilježiti i pohranjivati podatke o primljenim uplatama i isplatama klađenja
te osigurati nepromjenjivost primljenih podataka.

(3)
Ministarstvo financija obvezuje se osigurati nesmetano povezivanje iz stavka 1.
ovoga članka.

Članak
51.

(1)
Opis klađenja i uvjete za sudjelovanje u klađenju prire­đivač je dužan
propisati pravilima klađenja u skladu s odred­bama članka 13. i 16. ovoga
Zakona. Pravila klađenja moraju biti istaknuta na uplatnom mjestu kladionice.

(2)
Trgovačko društvo, osim Hrvatske lutrije d.o.o., kojemu se daje koncesija za
priređivanje klađenja, mora imati upisan temeljni kapital najmanje u
vrijednosti 3.000.000,00 kuna. Ako društvo ima pravo priređivanja neke druge
igre na sreću iz članka 3. ovoga Zakona, mora imati upisan propisani temeljni
kapital i za drugu igru na sreću koju priređuje.

(3) Radi osiguranja isplate dobitaka
igračima i podmirenja obveza, priređivač, osim Hrvatske lutrije d.o.o., mora za
dobivenu koncesiju imati u banci sa sjedištem u Republici Hrvatskoj jamstveni
polog u iznosu 5.000.000,00 kuna. Jamstveni polog za svakih 50 uplatnih mjesta
povećava se za 1.000.000,00 kuna. Jamstveni polog može se osigurati i jamstvom
banke.

(4) Uplate za klađenje primaju se na
uplatnim mjestima kladionica i putem terminala za klađenje.

(5) Ostale uvjete koje mora ispuniti priređivač
igara na sreću u sjedištu kladionica, te uvjete za dobivanje odobrenja za
primanje uplata za klađenje propisat će ministar financija.

VI. IGRE NA SREĆU NA AUTOMATIMA

Članak 52.

Na temelju dane koncesije zaključuje se
ugovor o koncesiji za svaki automat-klub posebno.

Članak 53.

(1) Priređivanje igara na sreću na
automatima u automat-klubovima sezonski može obavljati koncesionar igara na
sreću u casinima i automat-klubovima najdulje šest mjeseci i to najviše u dva
automat kluba.

(2) Koncesionar igara na sreću u
automat-klubu mora u sud­skom registru imati upisan temeljni kapital u
vrijednosti od 1.000.000,00 kuna, a ako ima pravo priređivanja neke druge igre
na sreću iz članka 3. ovoga Zakona, mora imati upisan i temeljni kapital za tu
drugu igru na sreću.

(3)
Radi osiguranja isplata dobitaka igračima i podmirenja obveza, priređivač igara
na sreću u automat-klubu, osim Hrvatske lutrije d.o.o., mora za svaki
automat-klub, u razdoblju za koje je koncesija dana, te 30 dana nakon isteka
koncesije, imati neprekidno u banci sa sjedištem u Republici Hrvatskoj
jamstveni polog u iznosu najmanje 20% vrijednosti utvrđene u stavku 2. ovoga
članka. Jamstveni polog može se osigurati i jamstvom banke.

Članak
54.

Uz
prijavu na natječaj za dobivanje koncesije za priređivanje igara na sreću na
automatima u automat-klubovima prilažu se dokazi o ispunjavanju uvjeta iz
članka 34. i 53. ovoga Zakona a dokazi o ispunjavanju ostalih uvjeta
dostavljaju se najkasnije prije sklapanja ugovora o koncesiji.

Članak
55.

Prava,
obveze, odnosi i odgovornosti propisani odredbama članka 35., 36., 37., 39.
stavka 1. i 2., članka 43. i 45. ovoga Zakona u svezi s priređivanjem igara na
sreću u casinu, odgova­rajuće se primjenjuju na trgovačka društva koja priređuju
igre na sreću u automat-klubovima.

1. Naknada

Članak 56.

(1) Za priređivanje igara na sreću na
automatima priređivač plaća naknadu.

(2) Naknada za priređivanje igara na sreću
u automat-klubu obračunava se mjesečno, a osnovica za obračun predstavlja zbroj
dnevnih obračuna svih automata za igre na sreću. Mjesečni obračun je konačan.

(3) Dnevni obračun pojedinog automata u
automat-klubu vrši se na način utvrđen u članku 38. stavku 4. ovoga Zakona.

(4) U osnovicu za obračun naknade ne ulazi
vrijednost ulaznica i napojnica.

(5) Naknada za priređivanje igara na sreću
u automat-klubu utvrđuje se od osnovice za obračun naknade iz stavka 2. ovoga
članka u iznosu 25%.

(6)
Za svako dobiveno odobrenje po pojedinom automat-klubu trgovačko društvo mora
plaćati godišnju naknadu u iznosu 300.000,00 kuna. Ovaj iznos društvo uplaćuje
do kraja prosinca tekuće godine za sljedeću godinu.

(7)
Naknada iz stavka 2. ovoga članka plaća se mjesečno, najkasnije petnaestoga
radnog dana u tekućem mjesecu za protekli mjesec.

(8)
Mjesečna naknada iz stavka 2. ovoga članka ne plaća se za vrijeme privremenog
prekida rada automat-kluba. Privremenim prekidom smatra se prekid rada najviše
30 dana tijekom godine, koji je Ministarstvu financija prijavljen najkasnije
sedam dana prije prekida.

(9)
Privremenim prekidom ne smatra se prekid rada zbog tekućeg održavanja automata.

(10)
U slučaju da prekid rada traje dulje od 60 dana, odobrenje za priređivanje
igara na sreću u automat-klubu prestaje vrijediti.

(11)
Dokaz o uplati mjesečne naknade trgovačka su društva dužna dostaviti
Ministarstvu financija najkasnije do dvadesetoga dana u tekućem mjesecu za
protekli mjesec.

2. Tehnički uvjeti

Članak 57.

(1) Djelatnost priređivanja igara na sreću
na automatima iz članka 3. stavka 1. točke 4. ovoga Zakona može se obavljati
samo u posebno uređenim prostorijama casina ili automat-klubova.

(2)
Iznimno od odredbe stavka 1. ovoga članka, djelatnost priređivanja igara na
sreću u automat-klubovima može se obav­ljati u smještajnim objektima iz skupine
hotela te na putničkim brodovima.

(3)
Automat-klub mora imati blagajnu i odvojen zaštićeni pros­tor za čuvanje novca
i drugih vrijednosti, a može imati i ugostiteljski dio u kojem se poslužuju
pića i napici (caffe bar i sl.) ili ugostiteljski dio u kojem se pripremaju i
poslužuju jela (restoran i sl.).

Članak
58.

(1)
U automat-klubu mora biti postavljeno najmanje 30 automata za igre na sreću, a
prostor za igru i prostor za goste mora biti ukupne površine najmanje 100 m2.

(2)
Za obavljanje djelatnosti priređivanja igara na sreću na automatima koja se
obavlja sezonski, automat-klubovi moraju imati najmanje 20 automata za igre na
sreću, a prostor za igru i prostor za goste mora biti ukupne površine 80 m2.

(3)
U automat-klubu priređivač mora na vidljivom mjestu istaknuti obavijest
za igrače o minimalnom prosječnom postotku vraćanja novca i pravila igre.

VII. UVJETI I NAČIN STAVLJANJA U UPORABU
AUTOMATA I STOLOVA ZA IGRE NA SREĆU

Članak 59.

(1) Automati i stolovi za igre na sreću
prilikom stavljanja u uporabu u casinu ili automat-klubu moraju biti tehnički
ispravni.

(2) Prvi put u uporabu ne mogu biti
stavljeni automati za igre na sreću protekom godine dana od dana njihove
proizvodnje.

(3) Automati za igre na sreću ne mogu biti
u uporabi ako im kontrolni uređaji uplate, isplate, programske ploče, igre te
dijelovi koji utječu na rezultat igre nisu plombirani.

(4)
Automati za igre na sreću koji se stavljaju u uporabu moraju imati elektroničke
brojčanike, kao automatske informacijske baze podataka (total- registre) za
upis i osiguranje podataka o sveukupnom radu automata te ugrađen kontrolni
mehanički uređaj koji bilježi promet automata.

Članak
60.

(1)
Prije stavljanja automata za igre na sreću u uporabu obav­lja se tehnički
pregled, o čemu se izdaje potvrda. Način obav­ljanja tehničkog pregleda
automata za igre na sreću i uvjete koje moraju ispunjavati pravne osobe ovlaštene
za tehnički pregled propisat će ministar financija.

(2)
Pravna osoba koja u uporabu stavlja automate koji se prvi put stavljaju u
uporabu obvezna je osobi ovlaštenoj za tehnički pregled dati na uvid potvrdu i
jamstvo proizvođača automata.

(3)
Pravna osoba ovlaštena za tehnički pregled ne smije obaviti tehnički pregled
automata ako joj se ne stave na uvid isprave navedene u stavku 2. ovoga članka.

(4)
Tehnički pregled automata za igre na sreću mogu obavljati pravne osobe koje se
ne bave djelatnošću priređivanja igara na sreću i iznajmljivanje automata, i to
na temelju posebne ovlasti koju daje Ministarstvo financija.

(5)
Potvrda o ispravnosti automata za igre na sreću vrijedi godinu dana i mora se
obnoviti prije isteka toga roka.

(6)
Potvrda o ispravnosti automata mora se obnoviti nakon zamjene programske ploče
automata, popravka automata i ponov­nog stavljanja u uporabu.

(7)
Plombiranje kontrolnih uređaja uplate, isplate, igre i dijelova koji utječu na
rezultat igre, programske ploče, zapis početnih i završnih podataka te podataka
o sveukupnom radu automata iz kontrolnog uređaja, odnosno total-registra
automata za igre na sreću za potrebe nadzora rada priređivača, zapise u slučaju
zamjene programske ploče automata, popravaka, privremenog ili trajnog prestanka
priređivanja igara na sreću pri promjeni lokacije i u drugim slučajevima
obavljaju ovlašteni službenici Ministarstva financija.

Članak
61.

(1)
U uporabi mogu biti automati i stolovi za igre na sreću samo ako je na njima na
vidnom mjestu istaknuta posebna markica za označavanje i registraciju, s
podacima o vrsti naprave, lokaciji, roku važenja i serijskom broju markice te o
priređivaču igara.

(2)
Priređivači igara preuzet će kod ovlaštenih tijela Ministarstva financija
posebne markice za registraciju nakon dostavljanja dokaza o plaćenim obvezama
iznosa naknade iz članka 56. stavka 6. ovoga Zakona.

(3)
Evidencije o izdanim posebnim markicama za registraciju vodi Ministarstvo
financija.

Članak
62.

Priređivač
igre mora svaki stol ili automat za igre na sreću prije stavljanja u uporabu,
povlačenja iz uporabe ili premještaja prijaviti Ministarstvu financija sedam
dana prije nego što to namje­rava učiniti.

Članak 63.

Automati za igre na sreću moraju biti tako
konstruirani, odnosno podešeni, da na ukupan broj programiranih kombinacija
isplaćuju igračima najmanje 80% od vrijednosti uplata za sudjelovanje u igrama
na sreću u tromjesečnom razdoblju, uz bilježenje ulaza i izlaza mehaničkim
brojčanicima.

Članak 64.

(1) Priređivači igara na sreću, njihovi
članovi, partneri, zaposleni i druge osobe koje rade za priređivača obvezni su
čuvati tajnu o igračima i o njihovu sudjelovanju u igri.

(2) Ako službenici nadležnih tijela državne
uprave u obavljanju svojih poslova saznaju za činjenice koje podliježu tajnosti
iz stavka 1. ovoga članka, obvezni su ih čuvati kao službenu tajnu.

(3) Na obveze čuvanja tajne iz stavka 1. i
2. ovoga članka primjenjuju se odredbe posebnog zakona, osim ako igrač ne dade
pisanu suglasnost za objavljivanje.

VIII. OVRHA I NAKNADA ZA PLOMBIRANJE

1. Postupak
ovrhe

Članak 65.

Ako priređivači igara na sreću ne plate
dospjele iznose naknada za priređivanje igara na sreću ili ih ne plate u
propisanom roku, naplata će se izvršiti prisilno na osnovi rješenja o ovrsi
koje donosi Porezna uprava Ministarstva financija, i to iz sredstava jamstvenog
pologa. U postupku ovrhe odgovarajuće se primjenjuju odredbe o ovršnom postupku
iz Općeg poreznog zakona.

2. Naknada za plombiranje

Članak 66.

Za plombiranje propisano odredbom članka
60. stavka 7. ovoga Zakona plaća se naknada u korist državnog proračuna u
iznosu 250,00 kuna po svakom plombiranju programske ploče automata za igre na
sreću, i to prije podnošenja zahtjeva za plombiranje.

IX. NAGRADNE
IGRE

Članak 67.

(1) Nagradne igre jesu igre koje radi
promidžbe svojih proizvoda i usluga priređuju trgovačka društva te druge pravne
i fizičke osobe poduzetnici, pri čemu se priređivač obvezuje izvučenim
dobitnicima podijeliti nagrade u robi ili uslugama, a da se od sudionika ne
zahtijeva posebna uplata za sudjelovanje u igri.

(2) Na utvrđenu vrijednost fonda nagradnih
igara priređivači plaćaju 5% u korist Hrvatskoga crvenog križa.

(3) Pravila nagradne igre iz stavka 4.
ovoga članka utvrđuje priređivač, a primjenjuju se nakon dobivene suglasnosti
Ministarstva financija i njihove objave u dnevnom tisku.

(4) Pravila nagradne igre obvezno moraju
sadržavati:

1. puni naziv, matični broj i adresu sjedišta
priređivača nagradne igre,

2. svrhu priređivanja nagradne igre,

3. vrijeme trajanja nagradne igre,

4. fond nagrada nagradne igre, utvrđen
isključivo od dobara i usluga koje priređivač ne može zamijeniti za novac, a
čija ukupna vrijednost po tržišnim cijenama ne može prijeći 1.000.000,00 kuna
po nagradnoj igri,

5. u kunama iskazanu pojedinačnu
vrijednost svake nagrade iz fonda nagrada utvrđenog u skladu s točkom 4. ovoga
članaka,

6. uvjete za sudjelovanje u nagradnoj
igri,

7. postupak priređivanja i provođenja
nagradne igre te izvlačenja nagrada,

8. način objave rezultata, odnosno
dobitnika nagrada,

9. rok za podizanje nagrada,

10. način na koji sudionici nagradne igre
dobivaju nagrade ako su ispunili uvjete propisane pravilima,

11. nadležnost općinskog suda u slučaju
spora između priređivača i sudionika nagradne igre.

(5) Nagradne igre ne mogu biti priređene i
provedene na isti način kao igre iz članka 3. stavka 1. točke 1. ovoga Zakona,
a način njihova priređivanja ovisi o djelatnosti koja se promiče.

(6) Nagradni fond u vrijednosti većoj od
5.000,00 kuna koji nakon završetka nagradne igre nije podijeljen priređivač je
dužan prodati na javnom natječaju, a sredstva ostvarena prodajom uplatiti u državni
proračun u roku od 90 dana od dana isteka roka za podizanje nagrada.

(7) Ostale uvjete koje mora ispuniti priređivač
nagradnih igara propisat će ministar financija.

X. INOZEMNE IGRE NA SREĆU

Članak 68.

(1) Zabranjeno je:

1. sudjelovanje u inozemnim igrama na
sreću ako se ulozi uplaćuju na području Republike Hrvatske,

2. prikupljanje uloga u Republici
Hrvatskoj za sudjelovanje u igrama na sreću koje se priređuju u inozemstvu,

3. prodavanje, držanje, poslovno
ustupanje, izdavanje, oglaša­vanje i bilo koja promidžba inozemnih srećaka i
karata za igre na sreću na području Republike Hrvatske.

(2)
Osobama koje nemaju hrvatsko državljanstvo a koje privremeno borave u Republici
Hrvatskoj dopušta se posjedovanje srećaka i karata inozemnih igara na sreću
radi osobnog sudjelovanja u igri.

XI.
NADZOR

Članak 69.

(1) Provedbu odredaba ovoga Zakona nadzire
Ministarstvo financija.

(2) Pravna osoba koja priređuje igre na
sreću iz članka 3. ovoga Zakona obvezna je omogućiti svakodnevni nadzor
cjelokupnoga materijalno-financijskog poslovanja.

(3) Ministarstvo financija nadzire zakonitost
poslovanja svakog casina preko ovlaštenih službenika nazočnih u casinu za
cijelo vrijeme njegova rada. Način obavljanja nadzora u casinu propisat će
ministar financija.

(4) Ovlašteni službenici Ministarstva
financija imaju pravo u obavljanju nadzora pregledati poslovne prostorije i sve
postupke koji su izravno ili neizravno povezani s priređivanjem igara na sreću
u casinima, kladionicama ili automat-klubovima, naprave i pomagala za priređivanje
igara na sreću, naprave za nadziranje izvođenja igara na sreću, audio i video
naprave i pomagala, poslov­ne knjige, izvještaje, evidencije i druge dokumente
ili podatke koji omogućuju utvrđivanje stanja.

(5) Ovlašteni službenici Ministarstva
financija mogu biti nazočni potpisivanju otvaranja, obračunavanja i zatvaranja
stolova i automata za igre na sreću u casinu, odnosno automata u automat-klubu,
kao i dnevnom obračunu blagajne i drugih naprava za igre, dnevnom obračunu
blagajne svih uplatnih mjesta kladionice, te drugim radnjama koje su izravno
ili neizravno povezane s poslovanjem casina, automat-kluba ili kladionice.

(6) Ovlašteni službenici Ministarstva
financija imaju pravo u obavljanju nadzora pregledati poslovne prostorije i sve
postupke koji su izravno ili neizravno povezani s priređivanjem nagradnih igara.

Članak 70.

(1) Ako u obavljanju nadzora ovlašteni službenici
utvrde da se igre na sreću iz članka 3. i nagradna igra iz članka 67. ovoga
Zakona priređuje protivno odredbama ovoga Zakona ili ugovora iz članka 36.
ovoga Zakona te protivno pravilima igara ili da priređivači priređuju igre i
unatoč tome što više ne ispunjavaju sve uvjete utvrđene ovim Zakonom ili
ugovorom, neodgodivo će rješenjem zabraniti daljnje priređivanje igre na sreću
i nagradne igre, te podnijeti zahtjev za pokretanje prekršajnog postupka.

(2) Rješenje o zabrani priređivanja igara
na sreću iz članka 3. ovoga Zakona izvršava se pečaćenjem ili privremenim
oduzimanjem stolova, automata za igre na sreću i opreme, odnosno pečaćenjem
poslovnog prostora casina, automat-kluba ili uplatnog mjesta kladionice.

(3) Postupak utvrđivanja obveze na
plaćanje naknada iz članka 38., 49. i 56. ovoga Zakona provest će se prema
odredbama Općeg poreznog zakona.

(4) Žalba protiv rješenja iz stavka 1.
ovoga članka ne zadržava njegovo izvršenje.

(5) Troškove privremenog oduzimanja
predmeta te pohranjivanja automata i stolova iz stavka 2. ovoga članka snosi
priređivač koncesionar ili vlasnik.

XII.
KAZNENE ODREDBE

Članak 71.

(1) Novčanom kaznom u iznosu od 50.000,00
do 500.000,00 kuna kaznit će se za prekršaj pravna osoba:

1. ako priredi igru na sreću, a nema
koncesiju ili odobrenje (članak 8.),

2. ako priredi lutrijsku igru na sreću
protivno odredbama ovoga Zakona (članak 8., 11., 13., 14., 15., 16., 17. i
18.),

3. ako prodaje srećke za one lutrijske
igre na sreću za koje nema koncesiju ili odobrenje (članak 15.),

4. ako pravila pojedinog kola ili serije
lutrijske igre na sreću promijeni nakon početka prodaje srećaka igre na sreću
toga kola, odnosno serije, ili ako bez odobrenja odgodi dan ili mjesto
izvlačenja dobitaka (članak 17. i 20.),

5.
ako izvlačenje dobitne kombinacije obavi bez povjerenstva (članak 19. stavak 1.
i 2.),

6. ako prije izvlačenja ne utvrdi broj
prodanih srećaka, a neprodane ne zapečati ili uništi pred povjerenstvom i
javnim bilježnikom (članak 19. stavak 3.),

7. ako dobitke ne isplaćuje u roku utvrđenom
u pravilima igre (članak 24. stavak 1.),

8. ako jednokratnu prigodnu lutrijsku igru
na sreću u tijeku godine priredi u više od jednog izvlačenja ili bez odobrenja
nadležnog tijela (članak 25. i 26.),

9. ako srećku u jednokratnoj prigodnoj
lutrijskoj igri na sreću prodaje dulje od 30 dana (članak 26. stavak 2.),

10. ako više od jedanput godišnje priredi
klađenje u svezi s organiziranim sportskim natjecanjem (članak 27.),

11. ako počne priređivati igre na sreću u
casinu i automat-klubu, a nema sklopljen koncesijski ugovor (članak 32. stavak
1. i članak 52.),

12. ako priredi igru na sreću u casinu
protivno ovom Zakonu i ugovoru o koncesiji (članak 32., 33. i 36.),

13. ako nastavi priređivati igre premda ne
ispunjava neki od uvjeta za priređivanje igre na sreću u casinu ili
automat-klubu (članak 42., 44., 45., 46., 55., 57., 58., 59. stavak 1., 2. i 3.
i članak 61.),

14. ako priredi kladioničke igre protivno
odredbama ovoga Zakona (članak 47., 48.,49., 50. i 51.),

15. ako priredi igru na sreću u
automat-klubu protivno ovom Zakonu i odobrenju (članak 52., 53., 55., 56., 57.,
58., 59., 60. i 61. ),

16. ako ovlaštenim djelatnicima prilikom
obavljanja nadzora ne omogući pregled poslovne dokumentacije, poslovnih
prostorija, pomagala, naprava ili ako onemogući svakodnevni nadzor cjelokupnoga
materijalno-financijskog poslovanja (članak 69.).

(2) Za prekršaj iz stavka 1. ovoga članka
kaznit će se i odgovorna osoba u pravnoj osobi novčanom kaznom u iznosu od
5.000,00 do 50.000,00 kuna.

Članak 72.

(1) Novčanom kaznom u iznosu od 50.000,00
do 500.000,00 kuna kaznit će se za prekršaj pravna osoba:

1.
ako pravila lutrijske igre na sreću ne objavi prije početka prodaje srećaka
(članak 18.),

2.
ako promjenu mjesta ili odgodu dana izvlačenja dobitaka ne objavi na jednak
način na koji su objavljena pravila o priređivanju igre na sreću (članak 20.
stavak 2.),

3.
ako otkaže priređivanje igre na sreću, kolo ili seriju pojedine igre za koju je
počela prodavati srećke, a ne vrati primljeni novac od prodaje srećaka (članak
20. stavak 4.),

4.
ako zapisnik o tijeku izvlačenja ne dostavi nadležnom tijelu u roku (članak 21.
stavak 2.),

5.
ako izvješće o rezultatima izvlačenja ili utvrđivanja dobitka ne objavi u roku
ili na propisani način (članak 22.),

6.
ako nadležnom tijelu ne omogući odlučivanje o namjeni dobitka nakon nastanka
zastare, u propisanom roku (članak 24. stavak 2., 3. i 4.),

7.
ako naknade za priređivanje igara na sreću netočno obračuna ili ne plati u
propisanom roku (članak 38., 49., i 56.),

8.
ako na propisanim obrascima ne osigura podatke o dnevnim osnovicama naknade i
napojnica te ako podatke iz evidencije s dokazima o uplati ne dostavlja u
propisanom roku (članak 39.),

9.
ako ne vodi dnevno izvješće o radu odvojeno za svaku napravu (članak 39. stavak
1.),

10.
ako ne osigura nadzor i recepcijsku službu ili ne vodi posebnu evidenciju o
igračima (članak 42.),

11.
ako trajno ne osigura prikladnu provedbu nadzora audio-video uređajima i drugim
sličnim tehničkim sredstvima nad prire­điva­njem pojedinih igara na sreću u
casinu te nad blagajničkim poslovanjem i dnevnim obračunom (članak 42. stavak
1. i 2.),

12. ako pravila igre na sreću u casinu, na
uplatnom mjestu kladionice ili u automat-klubu nisu igračima na raspolaganju
(članak 44. stavak 3., članak 51. stavak 1. i članak 58. stavak 3.),

13. ako se u prostoru casina ili
automat-kluba zatekne osoba mlađa od 18 godina (članak 45.),

14. ako ne donese akte o pravima i
obvezama zaposlenika u svezi s vođenjem pojedinih igara (članak 46.),

15. ako zaposli osobu koja nema potvrdu o
stručnoj osposobljenosti za rad u casinu (članak 46. stavak 1.),

16. ako uplate za klađenje prima na
uplatnom mjestu za koje nema odobrenje Ministarstva financija (članak 48. točka
3.),

17. ako u uporabu stavi tehnički
neispravan automat za igre na sreću ili ako igračima ne isplaćuje najmanje 80%
od vrijednosti uplata (članak 59. stavak 1. i 2. i članak 63.),

18. ako stavi u uporabu automate za igre
na sreću kojima kontrolni uređaji uplate, isplate i igre te dijelovi koji
utječu na rezultat igre nisu plombirani ili automate za igre na sreću bez
total-registra za upis i osiguranje podataka o sveukupnom radu ili bez ugrađena
elektroničkoga kontrolnog uređaja (članak 59. stavak 3. i 4.),

19. ako ovlaštenim službenicima
Ministarstva financija onemogućuje plombiranje programskih ploča, zapis podataka
o sveukupnom radu te obavljanje drugih poslova (članak 60. stavak 7.),

20. ako uporabi automat ili stol za igre
na sreću na kojima na vidnom mjestu nije istaknuta posebna markica (članak 61.
stavak 1.),

21. ako nadležnom tijelu ne prijavi u
propisanom roku svaki stol ili automat za igre na sreću (članak 62.),

22. ako postupa protivno zabrani u svezi s
inozemnim igrama na sreću (članak 68.).

(2) Za prekršaje iz stavka 1. ovoga članka
kaznit će se i odgovorna osoba u pravnoj osobi novčanom kaznom u iznosu od
5.000,00 do 50.000,00 kuna.

Članak
73.

Za
prekršaj iz članka 71. stavak 1. točke 1., 2., 3., 4., 5., 7., 8., 9., 10.,
11., 12., 13., 14., 15. i 16. iz članka 72. stavka 1. točke 1., 2., 3., 6., 7.,
8., 11., 12., 14., 16., 17., 18., 20. i 21. ovoga Zakona, uz novčanu kaznu
oduzet će se i imovinska korist ostvarena prekršajem i izreći zaštitna mjera
oduzimanja predmeta.

Članak
74.

(1)
Novčanom kaznom u iznosu od 10.000,00 do 50.000,00 kuna kaznit će se fizička
osoba ako priredi igru na sreću, protivno odredbama ovoga Zakona.

(2)
Ako u obavljanju nadzora ovlašteni službenici utvrde da fizička osoba priređuje
igre na sreću neodgodivo će izdati rješenje o privremenom oduzimanju predmeta
na kojem se priređuje igra na sreću.

(3) Uz novčanu kaznu iz stavka 1. ovoga
članka izriče se i zaštitna mjera oduzimanja predmeta na kojem se priređuje
igra na sreću.

(4) Uz novčanu kaznu iz stavka 1. ovoga
članka, za prekršaj iz članka 72. stavka 1. točke 22. ovoga Zakona, izreći će
se mjera oduzimanja predmeta, a sav će se prihod ostvaren prekršajem oduzeti.

Članak 75.

(1) Za prekršaj iz članka 72. stavka 1.
točke 1., 11., 12., 13., 15., 16., 17. i 18. ovoga Zakona učinjen u povratu
drugi put, uz novčanu kaznu, može se izreći i zaštitna mjera zabrane obavljanja
djelatnosti u trajanju od tri mjeseca do šest mjeseci.

(2)
Za prekršaj iz stavka 1. ovoga članka učinjen u povratu treći put, uz novčanu
kaznu, može se izreći zaštitna mjera zabrane obavljanja djelatnosti u casinu,
automat-klubu ili kladionici u trajanju od šest mjeseci do godinu dana.

Članak
76.

(1)
Novčanom kaznom u iznosu od 5.000,00 do 500.000,00 kuna kaznit će se za prekršaj
pravna osoba:

1.
koja priredi nagradnu igru bez dobivene suglasnosti na pravila nagradne igre
(članak 67. stavak 3.),

2.
koja priredi nagradnu igru protivno odredbi članka 67. stavak 2. ovoga Zakona,

3.
koja priredi nagradnu igru protivno pravilima na koja je izdana suglasnost
Ministarstva financija (članak 67. stavak 4. i 5.),

4.
koja pravila nagradne igre ne objavi u dnevnom tisku (članak 67. stavak 3.),

5.
koja ne proda nagradni fond iz članka 67. stavak 6. ovoga Zakona i sredstva
ostvarena prodajom ne uplati u skladu sa člankom 67. stavkom 6. ovoga Zakona.

(2)
Za prekršaj iz stavka 1. ovoga članka kaznit će se i odgovorna osoba u pravnoj
osobi novčanom kaznom u iznosu od 5.000,00 do 50.000,00 kuna.

Članak
77.

(1)
Novčanom kaznom u iznosu od 5.000,00 do 50.000,00 kuna kaznit će se za prekršaj
fizička osoba:

1.
koja priredi nagradnu igru bez dobivene suglasnosti na pravila nagradne igre (
članak 67. stavak 3.),

2.
koja priredi nagradnu igru protivno odredbi članka 67. stavka 2. ovoga Zakona,

3.
koja priredi nagradnu igru protivno pravilima na koja je izdana suglasnost
Ministarstva financija (članak 67. stavak 4. i 5.),

4.
koja pravila nagradne igre ne objavi u dnevnom tisku (članak 67. stavak 3.),

5.
koja ne proda nagradni fond iz članka 67. stavak 6. ovoga Zakona i sredstva
ostvarena prodajom ne uplati u skladu sa člankom 67. stavkom 6. ovoga Zakona.

(2)
Za prekršaj iz članka 76. ovoga Zakona i stavka 1. točke 1., 2. i 3. ovoga
članka učinjen u povratu drugi put može se uz novčanu kaznu izreći mjera
zabrane obavljanja djelatnosti u trajanju od 3 do 6 mjeseci.

XIII.
PRIJELAZNE I ZAVRŠNE ODREDBE

Članak 78.

(1) Trgovačka društva koja igre na sreću priređuju
u casinima, automat-klubovima i kladionicama na osnovi odobrenja dobivenih do
stupanja na snagu ovoga Zakona, nastavljaju raditi uz obvezu da u roku od 9
mjeseci od dana stupanja na snagu ovoga Zakona usklade svoj rad, akte i
poslovanje s odredbama ovoga Zakona.

(2)
Obvezu iz članka 50. i članka 58. stavka 1. ovoga Zakona trgovačka društva koja
priređuju igre na sreću na osnovi odobrenja dobivenih do stupanja na snagu
ovoga Zakona dužna su izvršiti u roku od godinu dana od dana stupanja na snagu
ovoga Zakona.

(3) Obveza usklađivanja rada, akata i
poslovanja iz stavka 1. i 2. ovoga članka odnosi se i na Hrvatsku lutriju
d.o.o.

(4) Trgovačka društva iz stavka 1. ovoga
članka koja ne postupe u skladu sa stavcima 1. i 2. ovoga članka prestaju
raditi istekom navedenih rokova.

(5) Svi postupci započeti u vezi s
davanjem odobrenja za priređivanje igara na sreću u casinima, automat-klubovima
i kladionicama u kojima nije doneseno konačno rješenje, dovršit će se sukladno
odredbama ovoga Zakona.

(6) Svi postupci započeti u vezi s
davanjem suglasnosti na pravila nagradnih igara u kojima nije dana suglasnost,
dovršit će se sukladno odredbama ovoga Zakona.

(7) Pravne osobe koje su ovlaštene za
izdavanje potvrda o tehničkoj ispravnosti automata za igre na sreću na temelju
ovoga Zakona, nastavljaju radom, a najviše šest mjeseci nakon stupanja na snagu
ovoga Zakona.

Članak
79.

(1)
Podzakonske akte propisane ovim Zakonom donijet će ministar financija u roku od
šest mjeseci od dana stupanja na snagu ovoga Zakona.

(2)
Do donošenja akata iz stavka 1. ovoga članka primjenjuju se propisi doneseni na
temelju Zakona o igrama na sreću (»Narodne novine«, br. 36/98.).

Članak
80.

Stupanjem
na snagu ovoga Zakona prestaje vrijediti:

–
Zakon o igrama na sreću (»Narodne novine«, br. 36/98.).

Članak
81.

Ovaj
Zakon stupa na snagu osmoga dana od dana objave u »Narodnim novinama« s tim da
se odredba članka 10. primjenjuje od 1. siječnja 2003.

Klasa:
460-01/01-01/02
Zagreb, 4. srpnja 2002.

HRVATSKI
SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 83/2002-1360